
Projekti “Narva linna munitsipaaleluruumide renoveerimine - 2”

omafinantseeringu kinnitamine
1.  Asjaolud ja menetluse käik

11. veebruaril 2003. a võeti Vabariigi Valitsuse poolt vastu “Eesti elamumajanduse arengukava aastateks 2003-2008”. Arengukavas keskendutakse järgmistele prioriteetsetele arengusuundadele: korterelamute rekonstrueerimise toetamine, üürielamufondi suurendamise toetamine ja eluasemelaenude tagamine.

Üürielamufondi suurendamise puhul toetab riik üürielamute ehitamist, üürikorterite ostmist  või olemasoleva(te) hoone(te) või korterite renoveerimist üürielamute loomise eesmärgil 50 % ulatuses ostu-, ehitus- või renoveerimise hinnast. Meetme eesmärgiks on munitsipaal-üürielamufondi suurendamise abil lahendada tagastatud majade üürnike probleeme ja toetada regionaalset arengut tööjõu mobiilsuse suurendamise teel. Taotluste läbivaatamiseks ja raha eraldamiseks on moodustatud Majandus- ja Kommunikatsiooniministeeriumi (edaspidi MKM) juurde munitsipaal-üürielamufondi toetustaotlusi hindav komisjon. Komisjoni tehnilise teenindamise tagab Krediidi ja Ekspordi Garanteerimise  KredEx (edaspidi KredEx)  lähtudes elamumajanduse arengukava elluviimisest.

Käesoleval ajal kuulutab välja SA KredEx 2006. aasta munitsipaal – üürielamufondi suurendamise toetuse III taotlusvooru. Vastavalt kuulutatud tingimustele on toetuse jagamise eesmärgiks ka tööjõu sihtgrupi toetamine.

Vastavalt toetuse tingimustele ei tohi toetussumma ületada 50% projekti ostu-, ehitus- või renoveerimise hinnast.

Narva Linnavalitsuse Linnavara– ja majandusamet valmistab ette projekti “Narva linna munitsipaaleluruumide renoveerimine - 2” selle järgnevaks esitamiseks SA-le KredEx.

Projekt on suunatud munitsipaal-üürielamispinna suurendamisele ning selle eesmärgiks on soodustada regionaalset arengut tööjõu mobiilsuse soodustamise teel, võttes prioriteediks piirkondliku eripära ja vajaduse täita kohaliku omavalitsuse funktsioone.

Käesoleval ajal on Narva linna omandis 5 asustamata  eluruumi, mis sobiksid Narva linna saabuvatele spetsialistidele elamiseks. Pärast eluruumide renoveerimist võib anda need kasutusse munitsipaal-üüripinda vajavatele spetsialistidele.

Projekti üldsumma on 1 148 942.00 krooni, millest Narva linna omafinantseering moodustab 50% - 574 471.00 krooni. 
2.  Õiguslikud järjeldused

Projektide omafinantseeringu kinnitamine on võimalik Narva Linnavolikogu otsusega.  Narva Linnavolikogul on vastavalt Kohaliku omavalitsuse korralduse seaduse § 22 lõike 1 punktile 8 õigus võtta laene ja teisi varalisi kohustusi.

3. Otsus

3.1. Kinnitada projekti “Narva linna munitsipaaleluruumide renoveerimine - 2” omafinantseering                                                  574 471.00 krooni ulatuses.

3.2. Narva Linnavalitsusel ette näha omafinantseeringu summa 2007. aasta linnaeelarve eelnõus.

4. Vaidlustamine

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

5. Otsuse jõustumine

Otsus jõustub seadusega sätestatud korras.

